b'\n_START_ARTICLE_\nKiiltotuomi\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nKiiltotuomi on ep\xc3\xa4s\xc3\xa4\xc3\xa4nn\xc3\xb6llisesti kasvava, juurivesaton ja oraton puu, jonka korkeus on keskim\xc3\xa4\xc3\xa4rin 20 metri\xc3\xa4. Levinneisyysalueensa it\xc3\xa4osissa se voi kasvaa jopa 40 metri\xc3\xa4 korkeaksi ja rinnankorkeusl\xc3\xa4pimitaltaan yli metrin paksuiseksi, kun taas Texasissa ja Meksikossa se j\xc3\xa4\xc3\xa4 yleens\xc3\xa4 paljon pienemm\xc3\xa4ksi ja kitukasvuisemmaksi (var. rufula)._NEWLINE_Kiiltotuomella on yksihaarainen runko, siirottavat haarat ja laaja juuristo, joka levitt\xc3\xa4ytyy l\xc3\xa4helle maanpintaa. Mets\xc3\xa4ss\xc3\xa4 sille kasvaa tavallisesti suora, korkealle oksaton runko ja kapea latvus; aukeilla paikoilla runko j\xc3\xa4\xc3\xa4 lyhyeksi ja latvuksesta tulee ep\xc3\xa4s\xc3\xa4\xc3\xa4nn\xc3\xb6llinen. Nuorissa puissa kaarna on ohutta, sile\xc3\xa4\xc3\xa4 ja punaruskeaa tai l\xc3\xa4hes mustaa. Puun ik\xc3\xa4\xc3\xa4ntyess\xc3\xa4 kaarna muuttuu harjanteiseksi ja hilseilev\xc3\xa4ksi mutta ei juurikaan paksuunnu._NEWLINE_Nuori haararanka on kalju, ja paksut ja nahkamaiset lehdet sijaitsevat varrella vuorottain. Lehtiruodit ovat 6\xe2\x80\x9325 millimetrin pituiset ja k\xc3\xa4rjest\xc3\xa4\xc3\xa4n tavallisesti 2-nystyiset. Lehtilapa on 5\xe2\x80\x9312 senttimetri\xc3\xa4 pitk\xc3\xa4, soikea tai tasasoukan soikea, suippotyvinen, k\xc3\xa4rjest\xc3\xa4 pitk\xc3\xa4suippuinen ja tylpp\xc3\xa4hampainen. Lehtien yl\xc3\xa4pinta on kiilt\xc3\xa4v\xc3\xa4nvihre\xc3\xa4, alta vaaleampi, nystyt\xc3\xb6n ja usein keskisuonta my\xc3\xb6ten karvainen. Syysv\xc3\xa4ritykselt\xc3\xa4\xc3\xa4n lehdet ovat keltaiset tai punaiset._NEWLINE_Kiiltotuomi on yksikotinen kasvi, joka kukkii lehtien puhjettua kev\xc3\xa4\xc3\xa4ll\xc3\xa4 ja kantaa hedelm\xc3\xa4\xc3\xa4 keski- tai loppukes\xc3\xa4ll\xc3\xa4. Sill\xc3\xa4 on valkoiset kukat, jotka muodostavat 10\xe2\x80\x9315 senttimetri\xc3\xa4 pitki\xc3\xa4, kapeita terttuja lehdekk\xc3\xa4iden kukintoperien p\xc3\xa4\xc3\xa4h\xc3\xa4n. Yksitt\xc3\xa4inen kukka on s\xc3\xa4teitt\xc3\xa4inen, maljakeh\xc3\xa4inen ja enint\xc3\xa4\xc3\xa4n 1 senttimetri\xc3\xa4 leve\xc3\xa4. Verhi\xc3\xb6 on jakaantunut viiteen puikeaan, usein hammaslaitaiseen liuskaan, jotka ovat kukkapohjusta lyhyempi\xc3\xa4. Teri\xc3\xb6 muodostuu viidest\xc3\xa4 yksitt\xc3\xa4isest\xc3\xa4 ter\xc3\xa4lehdest\xc3\xa4, joiden pituus on ainoastaan 3\xe2\x80\x934 millimetri\xc3\xa4. Kukat ovat kaksineuvoisia ja niiss\xc3\xa4 on paljon heteit\xc3\xa4 mutta vain yksi emi. Hedelm\xc3\xa4 on pallomainen, noin 1 senttimetrin mittainen luumarja, jonka k\xc3\xa4rjess\xc3\xa4 on verhi\xc3\xb6n j\xc3\xa4tteit\xc3\xa4 ja sis\xc3\xa4ll\xc3\xa4 yksi soikiomainen siemen. Marja on aluksi vihre\xc3\xa4 mutta muuttuu kypsyess\xc3\xa4\xc3\xa4n punaiseksi ja lopulta l\xc3\xa4hes mustaksi. Villiel\xc3\xa4imet sek\xc3\xa4 painovoima levitt\xc3\xa4v\xc3\xa4t siemenet v\xc3\xa4hitellen puun ymp\xc3\xa4rist\xc3\xb6\xc3\xb6n.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nKiiltotuomi kasvaa tuoreissa tai kosteissa, runsasravinteisissa lehtimetsiss\xc3\xa4 jokivarsilla ja -laaksoissa. Yhdysvaltojen lounaisosissa ja Meksikossa se kasvaa kanjoneissa, laaksoissa ja runsasravinteisilla alangoilla. Se on varsin vaatimaton maaper\xc3\xa4n suhteen mutta siet\xc3\xa4\xc3\xa4 huonosti varjostusta.\n_START_SECTION_\nK\xc3\xa4ytt\xc3\xb6\n_START_PARAGRAPH_\nKiiltotuomi on kaupallisesti merkitt\xc3\xa4v\xc3\xa4 puulaji l\xc3\xa4hinn\xc3\xa4 Allegheny Plateaun yl\xc3\xa4ng\xc3\xb6ll\xc3\xa4, joka sijaitsee Pennsylvanian, New Yorkin ja L\xc3\xa4nsi-Virginian osavaltioiden alueella. Sen puuaine on punaruskeaa, lujaa, kovaa ja tihe\xc3\xa4syist\xc3\xa4. Hyvien ty\xc3\xb6st\xc3\xb6- ja viimeistelyominaisuuksiensa vuoksi se on yksi Pohjois-Amerikan arvostetuimmista huonekalu- ja kaapistopuista. Siit\xc3\xa4 tehd\xc3\xa4\xc3\xa4n my\xc3\xb6s sein\xc3\xa4- ja kattopaneeleita, koristelistoja, puuviilua, ty\xc3\xb6kalujen kahvoja, k\xc3\xa4sit\xc3\xb6it\xc3\xa4, leluja sek\xc3\xa4 laboratoriotarvikkeita. Sen marjat ovat sy\xc3\xb6t\xc3\xa4vi\xc3\xa4, ja niit\xc3\xa4 k\xc3\xa4ytet\xc3\xa4\xc3\xa4n hyytel\xc3\xb6iden ja viinien raaka-aineena. Ennen vanhaan Appalakkien etel\xc3\xa4osissa tehtiin sen kuoresta uutetta, jolla hoidettiin ysk\xc3\xa4\xc3\xa4, vahvistettiin yleiskuntoa ja rauhoitettiin j\xc3\xa4nnitystiloja._NEWLINE_Kiiltotuomen marjat ovat merkitt\xc3\xa4v\xc3\xa4 ravinnonl\xc3\xa4hde monille linnuille ja nis\xc3\xa4kk\xc3\xa4ille, esimerkiksi mustakarhuille. Sen lehdet, versot, kaarna ja siemenet ovat myrkyllisi\xc3\xa4 kotiel\xc3\xa4imille sis\xc3\xa4lt\xc3\xa4miens\xc3\xa4 syanidiglykosidien vuoksi. Sen sijaan valkoh\xc3\xa4nt\xc3\xa4peurat pystyv\xc3\xa4t sy\xc3\xb6m\xc3\xa4\xc3\xa4n niit\xc3\xa4 vaaratta.'